Zaˬguˬ-euˬ nui noeˬ Gaˇ kawˆ qhoeˇ htiˬ gaˇ neh htiˬ gaˇ sahˬ phaˬ jawˇ gaˇ gaˬ keuˆ leˇ -euˬ meh jeˇ. Qhoeˇ ngeh sahˬ phaˬ-aˬ, aˬ yawꞈ-euˬ laꞈ oˆ uˆ lahˇ-eu deuˬ-ahˇ khuˇ-awˇ "Zaˬ guˬ deuˬ uiˬ leˇ-awˇ tsawˇ mawˬ deuˬ htiˬ jeˬ-iˬ gaˇ dahˇ maˬ phaˇ tsoeˬ meh, maˬ zmˬ dzaˬ nya-a lehˇ bawˬ luꞈ nga jeˇ. Gaˇ kawˆ heu  ngeuˇ maˬ ngeuˇ-eu pyehˆ tseˇ duˬ haw-iˇ" lehˇ qhehˇ-awˇ bi-iˇ-euˬ meh jeˇ.
Pyehˆ tseˇ haw-iˇ-euˬ tsawˇ haˬ deuˬ ghoꞈ keuˆ laˇ-awˇ, "Sahˬ phaˬ ehˇ-eu loꞈ-ehˇ ngeuˇ ngaˇ-a" lehˇ ehˇ nehˬ-euˬ meh jeˇ. Qhoeˇ ngeh sahˬ phaˬ-aˬ, zaˬ guˬ deuˬ dawˬ tawˆ luꞈ khuˇ uiˬ-awˇ "Naw maꞈ dawˬ tawˆ luꞈ qhaˇ shuiꞈ neh aˇ caˆ caˆ yeuꞈ yeuꞈ-awˇ ngaˇ jawˇ gaˇ yuˇ laꞈ, aˇ yamˬ shiꞈ nah biꞈ nehˬ ma. Shiꞈ nah laꞈ qhoeˇ maˬ jahˇ ghaˬ nya naˇ naw maꞈ dawˬ tawˆ luꞈ htawˬ-ahˇ dawˆ jiˇ ma lehˇ ehˇ neh-awˇ bi ghoꞈ-iˇ-euˬ meh jeˇ.
Zaˬ guˬ deuˬ-ahˇ dawˬ biꞈ ghaˬ naˇ aˬ yawꞈ miˇ qhahˬ laꞈ qhoeˇ jawˇ-eu tsawˇ mawˬ dawˬ tawˆ luꞈ aˬ yawꞈ jawˇ gaˇ khuˇ htaˬ jiˇ-awˇ, nah paˇ maˬ jiˇ qhoeˇ keuˆ ni bi jawˇ-euˬ meh jeˇ. Qhoeˇ ngeh zaˬ guˬ htiˬ ghaˬ, aˬ khuiˇ maˬ muiˬ-eu aˬ yawꞈ-euˬ aˬ da- ahˇ sahˬ phaˬ maˬ mawˇ gaˇ lo byoe htiˬ tsahˇ sheuˬ zaꞈ-awˇ yaw nah na luꞈ hawˬ sha nehˬ sha nehˬ-ehˇ bi jawˇ-euˬ meh jeˇ.
Zaˬ guˬ deuˬ-ahˇ sahˬ phaˬ neh qhaˇ shuiꞈ aˇ caˆ bi yeuꞈ nehˬ laꞈ-euˬ qhoeˇ, iˇ nmꞈ gui jiˇ qawꞈ maˬ shaˇ noeˬ doˆ nya-a jeˇ. Aˇ saˬ saˬ-eu aˇ nah keuˆ laˇ ngeh, aˬ yawꞈ-euˬ aˬ da sheuˬ zaꞈ-euˬ aˬ li qhoeˇ ghaˬ aˬ yawꞈ-euˬ aˬ da-ahˇ ehˇ nehˬ-eu, "Aˬ da-oˇ, nymˇ shawˬ maˬ ngeuˇ naˇ ngaˇ hawˬ maˬ phaˇ ya sha le meh da-oˇ. Sahˬ phaˬ neh nga maꞈ zaˬ guˬ deuˬ-ahˇ bi mˇ nehˬ laꞈ-euˬ gaˇ maˬmˇ nya-eu miˇ neh nga maꞈ dawˬ tawˆ luꞈ htawˬ-ahˇ ya uˇ jiˇ meh" lehˇ ehˇ neh-euˬ meh jeˇ.
"Naw maꞈ maˬ mˇ nya phaˬ-ehˇ aˬ jeˬ bi mˇ nehˬ laꞈ-euˬ hta" lehˇ aˬ da ghaˬnaˇ haˬ ngeh, "Qhaˇ shuiꞈ neh aˇ caˆ bi yeuꞈ nehˬ  laꞈ-euˬ meh" lehˇ ehˇ qoꞈ neh-euˬ meh jeˇ. Qhoeˇ ngeh aˬ da ghaˬ "Haˇ haˇ" lehˇ uiˇ-eu meh jeˇ. Aˬ li ghaˬ ehˇ-eu, "Aˬ chawˬ noeˬ shaˬ-eu shaˬ naˇ nawˇ-aˬ, haˇ haˇ lehˇ uiˇ-eu la. Aˬ jeˬ lehˇ noeˬ pawꞈ-awˇ uiˇ le da-oˬ" lehˇ ehˇ neh-euˬ meh jeˇ.
Aˬdaˬ ghaˬ ehˇ-eu,"Nawˇ htiˬ jeˬ-iˬ qhahˬ htaˬ lahˇ. Sahˬ phaˬ-euˬ mehˬ shi le keuˆ naˇ qhaˇ shuiꞈ caˆ yeuꞈ aˇ hui ni ya yeuꞈ-eu, aˇ mah ni ya yeuꞈ-eu nawˇ htiˬ hmˬ jehˬ hteˇ ghoˆ mehˬ nehˬ laꞈ-awˬ, maˬ ngeuˇ naˇ nga maꞈ maˬ jahˇ nya nya lehˇ ehˇ nehˬ lawˬ" lehˇ mehˬ nehˬ-euˬ meh jeˇ. Aˬ li qhoeˇ ghaˬ gheh sahˬ phaˬ meh shi le keuˆ ngeh aˬ yawꞈ-euˬ aˬ da mehˬ-eu loꞈ-ehˇ ehˇ nehˬ-euˬ meh jeˇ.
Dawˬ qhoeˇ dawˬ ya gaˬ ngeh sahˬ phaˬ aˬ li qhoeˇ li-ahˇ naˇ haˬ-eu, "Dawˬ hteu dawˬ nawˇ yawˬ haˇ yawˬ ha noeˬ doˆ-euˬ le loˇ, maˬ ngeuˇ naˇ htiˬ ghaˬ na neh mehˬ nehˬ laꞈ-euˬ hta loˇ, jaˬ myawꞈ maˬ myawꞈ ni dawˇ choe ni ehˇ-awˬ, ngaˇ nawˬ-ahˇ laꞈ sawˬ biꞈ nehˬ ma" lehˇ ehˇ neh ngeh, aˬ li qhoeˇ ghaˬ qawꞈ jaˬ myawꞈ maˬ myawꞈ ni gaˇ kawˆ qhaˇ ngeuˇ-eu loꞈ-ehˇ ehˇ neh-euˬ meh jeˇ.
Zaˬ guˬ deuˬ-ahˇ sahˬ phaˬ ehˇ nehˬ -eu, "Zaˬ guˬ deuˬ-oˇ, naw maꞈ noeˬ-eu loꞈ-ehˇ tsawˇ mawˬ deuˬ gaˇ dahˇ maˬ tsoeˬ-eu maˬ ngeuˇ-a. Naw maꞈ bym-eu loꞈ-ehˇ tsawˇ mawˬ deuˬ qawꞈ naw maꞈ maˬ siˬnya-eu bym-eu jeˬ ghawˬ mya ni jaˆ meh. Hteu miˇ neh iˬ nah taꞈ naˇ naw maꞈ nya-eu jeˬ hawˇ-eu tsawˇ mawˬ nya -eu jeˬ lehˇ laˆ gm-awˇ gaˇ mˇ naˇ miˇ qhahˬ huiˬ laˇ mahˇ laˇ tehꞈ-a. Tsawˇ mawˬ-ahˇ htaˬ phaˇ sa hteˬ" lehˇ mehˬ nehˬ-euˬ meh jeˇ. Zaˬ guˬ deuˬ gheh "Nga maꞈ lehˬ-iˇ-euˬ miˇ-a" lehˇ ehˇ meh jeˇ.